TSE ชิงเค้กโซลาร์ฟาร์มราชการ 70 MW คาดกำไรทั้งปีทะลุเป้า 500 ลบ.
TSE ชิงเค้กโซลาร์ฟาร์มราชการ 70 MW จำนวน 14 โครงการ พร้อมคาดกำไรทั้งปีทะลุเป้า 500 ลบ.
25 พ.ย. 2558

นางสาวแคทลีน มาลีนนท์ ประธานกรรมการและประธานเจ้าหน้าที่บริหาร บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่า บริษัทมีความมั่นใจในเกณฑ์คุณสมบัติผู้เข้าร่วมยื่นขอใบอนุญาตซื้อขายไฟฟ้า (PPA) จากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร (โซลาร์ฟาร์มส่วนราชการฯ) เฟสแรกจำนวน 600 เมกะวัตต์
โดย TSE ได้ยื่นขอใบอนุญาตเป็นผู้ผลิตไฟฟ้าในโครงการดังกล่าวร่วมกับหน่วยงานราชการและสหกรณ์จำนวน 14 โครงการ รวม 70 เมกะวัตต์ แบ่งเป็นพื้นที่บริเวณภาคกลางและภาคตะวันออก           
ด้วยคุณสมบัติของบริษัทและโครงการที่ยื่นเสนอในครั้งนี้เข้าเกณฑ์คุณสมบัติตามที่กรรมการกำกับกิจการพลังงาน (กกพ.) เป็นผู้กำหนดว่าที่ดินของโครงการจะต้องไม่ติดผังเมืองสีเขียวและอยู่ในเขตที่มีสายส่ง บริษัทจึงมั่นใจว่าด้วยคุณสมบัติและศักยภาพการดำเนินงานของบริษัทฯ จะผ่านคุณสมบัติและมีสิทธิเข้าร่วมจับฉลากใบอนุญาตในวันที่ 15 ธ.ค. ก่อนประกาศผลอย่างเป็นทางการในปลายเดือนธ.ค.นี้
สำหรับผู้ที่ได้รับคัดเลือกจะมีอายุสัญญาซื้อขาย 25 ปี และจะรับซื้อไฟฟ้าในรูปแบบ Feed-in Tariff (FiT) ที่ 5.66 บาทต่อหน่วย ซึ่งเบื้องต้นบริษัทได้เตรียมความพร้อมด้านเงินทุนเพื่อดำเนินโครงการทันที หากได้ใบอนุญาต และคาดว่าจะสามารถจำหน่ายไฟฟ้าเชิงพาณิชย์เข้าระบบ (COD) ได้ภายในเดือนกันยายน 2559 ตามที่หน่วยงานภาครัฐกำหนดเพื่อผลักดันผลการดำเนินงานให้เติบโตได้อย่างแข็งแกร่งต่อไป
ส่วนผลการดำเนินงานในไตรมาส 3/58 (กรกฎาคม-กันยายน) บริษัทฯ มีกำไรสุทธิ 124.89 ล้านบาท เพิ่มขึ้น 12% เมื่อเทียบกับช่วงเดียวกันของปีที่ผ่านมา ส่งผลให้ภาพรวมกำไรสุทธิในรอบ 9 เดือนแรก (มกราคม-กันยายน) ของปีนี้ บริษัทฯ ทำกำไรสุทธิ 406 ล้านบาท และคาดว่ากำไรสุทธิของปี 2558 จะเติบโตได้ตามเป้าหมายที่คาดว่าจะทำได้มากกว่า 500 ล้านบาท อย่างแน่นอน
 